钦定古今图书集成/理学汇编/文学典/第129卷 > 《读宋太史潜溪集》夏煜
## 钦定古今图书集成/理学汇编/文学典/第129卷 > 《读宋太史潜溪集》夏煜

混沌初刓太素斲。挺生神人断鳌膊，剖干割坤奠海
岳。厥俗鸿荒人未觉。帝命图书出河洛，奇耦生画参
伍错，焕乎斯文此其璞。二三启运乘飞跃，典谟训诰
雅颂作。《黍离》以降周室削，天将尼父为木铎。乃芟《诗》
《书》定礼乐，乃作《春秋》明善恶。包罗万象归一勺。放弥
六合卷诸橐，七十二子相唯诺。才出中州气浑朴，及
汉《史记》变矩矱。西京雄健东差弱。建安马上诗横槊，
其音稍振气已驳。晋更六代转销铄，唐包九有复充
斥。至宋诸子雄相捔，庐陵崛起超卓荦。道州独立承
绝学，后出新安最宏博。有元将相皆沙漠，往往南士
登馆阁。从此斗牛气磅礡，乃挺奇才海东角。蚤年脱
颖何落魄，贯穿经史探韬略。出入佛老搜冥漠。鲸跳
鳌抃斗蛟鳄，不持寸铁徒手缚。大弨射日孰能彉，长
剑倚天谁敢斫。是乃浩然之气扩，簸弄元化笔在握。
星辰迸空如石落，刚风立海大雨雹。涌湍叠跃涛怒
搏，百怪倏忽光挥霍。矫若鱼龙舞瀺灂，蔚若虎豹跳
岝崿。飘若孤飞驾黄鹤，劲若百出元鹗鍧。铿大音，
振咸濩，赫奕雄芒射干镆，迫而察之吁可愕，注如悬
河思不涸。大田五谷当秋获，武库众宝开晨钥，左右
而取非外攫，遂造平坦铲硗确，淙淙安流宗大壑，上
尊元酒殊澹泊，东序天球匪雕琢，自然光焰发葩萼。
我时访君即命酌，春风蒲萄酿酥酪，雪夜氍毹拥䶉。
招月与友相酬酢。月入尊中明可捉，漱咽𬪩郁弃
糟粕。此时豪纵脱矰缴，吐奇抉怪安可约。有乌如火天井络，扫除旬始销格泽。金篦刮目割翳膜，郢斤斲
鼻挥漫垩。妙处神会不可度，而我旁观骇且怍。如遇
仙人授金药，一食生羽脱尘壳。愿为弟子请奇著，先
生忘言只大噱，余亦敛衽逡巡却。如此笔力扛鼎镬，
不遇明主将焉泊，聘以束帛加双玨。幅巾大布起林
薄，奏赋《上林》从杨柞。岂比执㦸甘寂寞，天王手按龙
泉锷。大振天声重开拓，势若新篁解春箨。用尔图像
为丹雘，用尔作乐为箫籥。铭功颂德轩寥廓，日光月
洁江汉濯。前驱班马鞭六駮，后驾欧苏骖两骆。千载
而下宛如昨，碌碌馀子徒龌龊。杰哉先生果何若。微
子之裔散人托。景濂其字大夫爵。我作狂歌非用谑。
投以《木瓜》报芍药。